xml version="1.0" encoding="UTF-8"?


Il-Ġurnal Uffiċjali C 221/2023


| | | |
| --- | --- | --- |
| | | ISSN 1977-0987 |
| Il-Ġurnal Uffiċjali tal-Unjoni Ewropea | | C 221 |
| European flag | | |
| Edizzjoni bil-Malti | Informazzjoni u Avviżi | Volum 66 22 ta' Ġunju 2023 |

---

| | | |
| --- | --- | --- |
| Werrej | | Paġna |
| | IV   Informazzjoni | |
| | INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA | |
| | Il-Parlament Ewropew | |
| 2023/C 221/01 | [Laqgħa Plenarja ta’ LXIX COSAC — Stokkolma, 14–16 ta’ Mejju 2023 — Il-kontribut ta’ LXIX COSAC](http://publications.europa.eu/resource/uriserv/OJ.C_.2023.221.01.0001.01.MLT.xhtml) | [1](#C_2023221MT.01000101.doc) |

---

| | |
| --- | --- |
| MT | |

---

IV Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

| | | | |
| --- | --- | --- | --- |
| 22.6.2023 | MT | Il-Ġurnal Uffiċjali tal-Unjoni Ewropea | C 221/1 |

---

LAQGĦA PLENARJA TA’ LXIX COSAC

Stokkolma, 14–16 ta’ Mejju 2023

Il-kontribut ta’ LXIX COSAC

(2023/C 221/01)

L-Ukrajna

| | | |
| --- | --- | --- |
| | (1) | Il-COSAC tilqa’ l-appoġġ fil-pront u s-solidarjetà soda murija mill-komunità internazzjonali għall-Ukrajna minn Frar 2022 ’l hawn meta r-Russja żiedet l-aggressjoni militari mhux provokata u mhux ġustifikata tagħha kontra l-Ukrajna għal invażjoni fuq skala sħiħa, u l-għaqda qawwija murija mill-Unjoni Ewropea f’dan ir-rigward. |

| | | |
| --- | --- | --- |
| | (2) | Il-COSAC tistieden lill-UE u lill-Istati Membri tagħha biex ikomplu jipprovdu assistenza politika, finanzjarja, teknika, militari u umanitarja lill-Ukrajna, filwaqt li jirrispettaw in-natura speċifika tal-politika ta’ sigurtà u ta’ difiża ta’ ċerti Stati Membri. Il-COSAC tirrikonoxxi t-theddid kontinwu għas-sigurtà fir-reġjun tal-Baħar l-Iswed, u tgħin fit-tisħiħ tar-reżiljenza tas-soċjetà fir-Repubblika tal-Moldova. |

| | | |
| --- | --- | --- |
| | (3) | Il-COSAC tikkundanna, bl-aktar mod qawwi possibbli, l-invażjoni tal-Ukrajna fuq skala sħiħa mir-Russja, li hija ksur sfaċċat tal-Karta tan-Nazzjonijiet Uniti. Hija tikkundanna wkoll l-involviment tal-Belarussja fl-aggressjoni militari Russa. Il-COSAC tissottolinja li l-politika tas-sanzjonijiet tal-UE tibqa’ miżura effettiva ta’ deterrenza kemm lejn ir-Russja kif ukoll lejn il-Belarussja. |

| | | |
| --- | --- | --- |
| | (4) | Il-COSAC tikkonferma l-appoġġ sod tagħha għall-indipendenza, is-sovranità u l-integrità territorjali tal-Ukrajna fil-fruntieri tagħha rikonoxxuti internazzjonalment. |

| | | |
| --- | --- | --- |
| | (5) | Il-COSAC ittenni l-kontribut tal-Laqgħa LXVIII tagħha fi Praga u tappella għall-waqfien immedjat u mingħajr kundizzjonijiet tal-azzjonijiet militari illegali tar-Russja u l-irtirar tal-forzi u t-tagħmir militari Russi kollha mit-territorju tal-Ukrajna. |

| | | |
| --- | --- | --- |
| | (6) | Il-COSAC tisħaq fuq l-importanza tar-riżoluzzjoni tal-Assemblea Ġenerali tan-NU dwar il-Prinċipji tal-Karta tan-Nazzjonijiet Uniti li fuqha hija bbażata paċi komprensiva, ġusta u dejjiema, b’rispett sħiħ għall-indipendenza u s-sovranità territorjali tal-Ukrajna. |

| | | |
| --- | --- | --- |
| | (7) | Il-COSAC tilqa’ u tagħti l-appoġġ tagħha għall-ħidma tal-atturi kollha li qegħdin jikkontribwixxu għar-restawr, l-irkupru u r-rikostruzzjoni tal-Ukrajna. Il-COSAC tilqa’ l-ħidma li qed titwettaq rigward l-użu tal-assi ffriżati u immobilizzati Russi sabiex tiġi appoġġata r-rikostruzzjoni tal-Ukrajna. |

| | | |
| --- | --- | --- |
| | (8) | Il-COSAC tistieden lill-atturi rilevanti kollha involuti biex jintegraw il-perspettiva tal-ugwaljanza bejn il-ġeneri fl-isforzi kollha ta’ rikostruzzjoni, paċi u sigurtà. |

| | | |
| --- | --- | --- |
| | (9) | Il-COSAC tissottolinja l-importanza kruċjali tat-tisħiħ kontinwu tad-demokrazija parlamentari pluralistika u inklużiva, ir-rispett għad-drittijiet tal-bniedem, inklużi d-drittijiet tal-minoranzi nazzjonali, l-istat tad-dritt u l-indipendenza tal-ġudikatura. |

| | | |
| --- | --- | --- |
| | (10) | Il-COSAC tenfasizza l-importanza li kulħadd li ordna, ikkommetta jew ipparteċipa f’delitti tal-gwerra jew reati kriminali estremament serji oħra b’rabta mal-gwerra ta’ aggressjoni tar-Russja kontra l-Ukrajna jinzamm responsabbli u tappoġġa bis-sħiħ l-investigazzjoni tal-Qorti Kriminali Internazzjonali fl-Ukrajna. |

| | | |
| --- | --- | --- |
| | (11) | Il-COSAC tilqa’ l-isforzi biex jiġi stabbilit mekkaniżmu ġudizzjarju xieraq għall-investigazzjoni u l-prosekuzzjoni ta’ persuni li pparteċipaw f’reati kriminali ta’ aggressjoni fl-Ukrajna. F’dan ir-rigward, il-COSAC tilqa’ l-bidu tal-operazzjonijiet tal-Bażi ta’ Data ta’ Evidenza dwar Delitti Internazzjonali Ewlenin (CICED), u l-istabbiliment ta’ Ċentru Internazzjonali għall-Prosekuzzjoni tad-Delitt ta’ Aggressjoni kontra l-Ukrajna (ICPA) fi ħdan il-Eurojust. Il-COSAC tappoġġa fl-Istati Membri l-implimentazzjoni sħiħa tal-prinċipju ta’ ġuriżdizzjoni universali, bl-għan li jissaħħu l-valuri komuni tagħna li jikkundannaw il-ksur tad-drittijiet tal-bniedem u d-delitti kontra l-umanità. |

| | | |
| --- | --- | --- |
| | (12) | Il-COSAC tikkundanna d-deportazzjoni ta’ tfal Ukreni mill-Federazzjoni Russa. Hija tikkundanna wkoll il-ksur tad-dritt tat-tfal Ukreni deportati li jippreservaw l-identità tagħhom, kif definit fl-Artikolu 8 tal-Konvenzjoni tan-NU dwar id-Drittijiet tat-Tfal, permezz tal-prattika tal-aċċettazzjoni furzata taċ-ċittadinanza Russa. |

| | | |
| --- | --- | --- |
| | (13) | Il-COSAC tilqa’ u tappoġġa l-proċess ta’ tkabbir li għaddej bħalissa għall-Ukrajna, il-Balkani tal-Punent, il-Moldova u f’dan il-kuntest il-Georgia, abbażi tal-issodisfar tal-kriterji stabbiliti. Il-COSAC tissottolinja li l-istabbiltà fil-pajjiżi ġirien tal-UE hija kruċjali għall-istabbiltà u l-prosperità tal-Ewropa kollha kemm hi. |

Dwar il-kriminalità organizzata u l-korruzzjoni

| | | |
| --- | --- | --- |
| | (14) | Il-COSAC tissottolinja l-importanza ta’ aktar kooperazzjoni u skambju ta’ informazzjoni fil-livell tal-UE fil-ġlieda kontra l-kriminalità transfruntiera u organizzata. Il-COSAC tilqa’ r-rwol ta’ koordinazzjoni tal-Eurojust f’dan ir-rigward u tappella għat-tisħiħ tal-kooperazzjoni ma’ pajjiżi terzi. |

| | | |
| --- | --- | --- |
| | (15) | Il-COSAC tilqa’ l-inizjattivi meħuda mill-koleġiżlaturi għall-prevenzjoni u l-ġlieda kontra l-kriminalità organizzata transfruntiera, u tenfasizza l-importanza tal-implimentazzjoni f’waqtha tagħhom. |

| | | |
| --- | --- | --- |
| | (16) | Il-COSAC tappella għal azzjoni msaħħa u effettiva kontra l-faċilitaturi ta’ dħul klandestin ta’ migranti u t-traffikar ta’ persuni li joħolqu sfida umanitarja u ta’ sigurtà ewlenija għall-Unjoni. |

| | | |
| --- | --- | --- |
| | (17) | Il-COSAC tilqa’ inizjattivi ġodda għall-ġlieda kontra l-korruzzjoni fl-oqsma kollha. Il-korruzzjoni trid titqies bħala kriminalità organizzata. |

| | | |
| --- | --- | --- |
| | (18) | Il-COSAC tissottolinja l-importanza tal-ħidma biex tiġi miġġielda l-korruzzjoni kemm fil-livell nazzjonali kif ukoll f’dak tal-UE, kif ukoll il-kooperazzjoni ma’ pajjiżi terzi. |

Is-suq uniku

| | | |
| --- | --- | --- |
| | (19) | Il-COSAC taqbel mal-Kummissjoni li s-suq uniku huwa wieħed mill-akbar kisbiet tal-UE u tissottolinja l-importanza tiegħu għall-iżvilupp u l-prosperità tal-UE matul dawn l-aħħar 30 sena. |

| | | |
| --- | --- | --- |
| | (20) | Il-COSAC tisħaq li l-benesseri tan-nies jiddependi fuq servizzi essenzjali li jiffunzjonaw tajjeb bħall-provvista tal-enerġija, tal-ilma u tas-saħħa, it-trasport u t-telekomunikazzjoni. L-enfasi fuq it-tneħħija tal-ostakli fis-suq uniku għandha tibqa’, speċjalment fis-settur tas-servizzi. |

| | | |
| --- | --- | --- |
| | (21) | Il-COSAC tissottolinja li provvista tajba ta’ ħiliet hija importanti għall-kompetittività tal-Unjoni. Il-COSAC għalhekk tilqa’ l-fatt li l-2023 ġiet magħżula bħala s-“Sena Ewropea tal-Ħiliet”. |

| | | |
| --- | --- | --- |
| | (22) | Il-COSAC tilqa’ miżuri li jistgħu jippromwovu aktar it-tranżizzjonijiet ekoloġiċi u diġitali u li jistgħu jsaħħu l-kompetittività tal-UE, filwaqt li jiżguraw l-awtonomija strateġika miftuħa tagħha, fix-xena globali. Il-COSAC tilqa’ b’mod partikolari l-miżuri li jikkunsidraw lill-intrapriżi żgħar u ta’ daqs medju. |

| | | |
| --- | --- | --- |
| | (23) | Il-COSAC tenfasizza li s-suq uniku kien espost għal diversi kriżijiet f’dawn l-aħħar snin. It-tfixkil fil-ktajjen tal-valur globali matul il-Pandemija wassal għal skarsezzi ta’ prodotti importanti. Il-gwerra tar-Russja fl-Ukrajna qed taggrava l-isfidi għas-suq uniku. Il-gwerra wasslet għal kriżi estensiva tal-enerġija li, min-naħa tagħha, wasslet għal prezzijiet ogħla fil-biċċa l-kbira taż-żoni. |

| | | |
| --- | --- | --- |
| | (24) | Il-COSAC tissottolinja kemm huwa importanti li l-UE u l-Istati Membri, anke fi żminijiet ta’ kriżi, ikomplu jneħħu l-ostakli, inaqqsu l-burokrazija, jimplimentaw u japplikaw il-leġiżlazzjoni eżistenti u jadattaw is-suq uniku għas-soċjetà moderna u diġitali tal-lum sabiex jissodisfaw l-aspettattivi taċ-ċittadini u tal-kumpaniji. Is-suq uniku jrid ikompli jadatta għal sfidi ġodda, filwaqt li jestendi ż-żona Schengen għar-Rumanija u l-Bulgarija biex barra minn hekk jikkonsolida l-kooperazzjoni u r-reżiljenza ekonomika tal-UE. Dawn huma interdipendenti ħafna mat-tisħiħ tal-fruntieri esterni. |

It-tranżizzjoni ekoloġika

| | | |
| --- | --- | --- |
| | (25) | Il-COSAC tilqa’ l-isforzi biex jitwettqu d-diversi elementi kollha tal-pakkett “Lesti għall-mira ta’ 55 %”. L-UE għandha għanijiet klimatiċi ambizzjużi li huma meħtieġa sabiex jintlaħqu l-isfidi tal-futur. |

| | | |
| --- | --- | --- |
| | (26) | Il-COSAC tilqa’ l-ħidma relatata mat-tranżizzjoni ekoloġika u tenfasizza li approċċ olistiku huwa meħtieġ sabiex tinħoloq dinja sostenibbli. |

| | | |
| --- | --- | --- |
| | (27) | Il-COSAC tisħaq li l-UE għandha rwol ċentrali fit-tranżizzjoni ekoloġika u jeħtieġ li tkun fuq quddiem nett tal-isforzi klimatiċi globali, filwaqt li tirrikonoxxi l-importanza tal-kooperazzjoni ma’ pajjiżi terzi peress li t-tibdil fil-klima huwa sfida globali li ma tqisx il-fruntieri. |

| | | |
| --- | --- | --- |
| | (28) | Il-COSAC tisħaq li t-tranżizzjoni ekoloġika hija pass meħtieġ fit-tnaqqis tad-dipendenza enerġetika tal-UE, filwaqt li tirrispetta t-taħlita tal-enerġija ta’ kull Stat Membru, u li t-tranżizzjoni trid titħaffef. |

| | | |
| --- | --- | --- |
| | (29) | Il-COSAC tinnota li t-tranżizzjoni ekoloġika tinvolvi kemm sfidi kif ukoll opportunitajiet fil-livelli kollha tas-soċjetà, u tappella li din tkun akkumpanjata minn appoġġ soċjali u ekonomiku xieraq. |

---